## Uredba o osnivanju centra za radnu terapiju osoba s oštećenjem u duševnom ili tjelesnom razvoju

### NN 36/1995 (1.6.1995.), Uredba o osnivanju centra za radnu terapiju osoba s oštećenjem u duševnom ili tjelesnom razvoju

# VLADA REPUBLIKE HRVATSKE

Na temelju odredbe članka 23. stavak 2. ·Zakona o Vladi Republike Hrvatske
("Narodne novine", br. 41/90, 8/91,14/91, 53A/91, 9/92, 55/92
i 29/94) i članka 12. stavak 2. Zakona o ustanovama ("Narodne novine",
broj 76/93); Vlada Republike Hrvatske je na sjednici održanoj 17. svibnja
1995. godine donijela

## UREDBU

### O OSNIVANJU CENTRA ZA RADNU TERAPIJU OSOBA S OŠTEĆENJEM U DUŠEVNOM ILI TJELESNOM RAZVOJU

Članak 1.

Ovom Uredbom Republika Hrvatska osniva ustanovu socijalne skrbi pod
nazivom: Centar za radnu terapiju osoba s oštećenjem u duševnom ili tjelesnom
razvoju (u daljnjem tekstu: Centar).

Skraćeni naziv ustanove glasi: Centar za radnu terapiju. Sjedište Centra
je u Dubrovniku, Od čempresa 6.

Članak 2.

Osnivačka prava nad Centrom ima Republika Hrvatska, a prava i dužnosti
osnivača obavljat će Ministarstvo rada i socijalne skrbi.

Članak 3.

Centar će obavljati djelatnost socijalne skrbi:

- pružanje usluga zbrinjavanja, usmjeravanja i zdravstvene zaštite te
radne terapije i drugih okupacijskih i rekreacijskih aktivnosti osobama
s oštećenjem u duševnom ili tjelesnom razvoju, koje zbog stupnja i vrste
oštećenja i općeg fizičkog stanja ne ispunjavaju opće uvjete za zasnivanje
radnog odnosa.

U okviru Centra može se organizirati pružanje usluga poludnevnog i cjelodnevnog
smještaja.

Pored djelatnosti iz stavka 1. i 2. ovog članka Centar može obavljati
i druge djelatnosti koje služe obavljanju djelatnosti iz stavka 1. i 2.
ovog članka, ukoliko se one u manjem opsegu ili uobičajeno obavljaju uz
opisanu djelatnost.

Centar ne može mijenjati djelatnost bez suglasnosti osnivača.

Članak 4.

Organ upravljanja u Centru je Upravno vijeće.

Upravno vijeće donosi program rada i razvoja ustanove i nadzire njihovo
izvršavanje, odlučuje o financijskom planu ali u okviru raspoloživih sredstava
osiguranih iz Proračuna Republike Hrvatske za institucionalne i izvaninstitucionalne
oblike socijalne skrbi te obavljanje djelatnosti koja služi obavljanju
osnovne djelatnosti, donosi godišnji obračun, predlaže osnivaču promjenu
ili proširenje djelatnosti, daje osnivaču i ravnatelju prijedloge i mišljenje
o pojedinim pitanjima, donosi statut uz suglasnost osnivača, donosi druge
opće akte, donosi odluke u drugom stupnju u svezi s predmetima kojima se
odlučuje o pojedinim pravima djelatnika, raspravlja i odlučuje o izvješćima
ravnatelja, obavlja i druge statutom propisane poslove.

Članak 5.

Upravno vijeće Centra ima 5 članova i čine ga predstavnici:

- osnivača (3 člana)

- stručnih djelatnika Centra (1 član)

- korisnika Centra (1 član).

Članove Upravnog vijeća iz stavka 1. ovog članka imenuje osnivač na
način da predstavnike zaposlenih imenuje na prijedlog ravnatelja, a predstavnike
korisnika na prijedlog korisnika.

Predsjednika i zamjenika predsjednika Upravnog vijeća bira i razrješava
Upravno vijeće iz redova predstavnika osnivača.

Upravno vijeće donosi odluke natpolovičnom većinom ukupnog broja članova.

Mandat članova Upravnog vijeća traje četiri godine, s time da članovi
Upravnog vijeća mogu biti razriješeni dužnosti i prije isteka vremena na
koje su imenovani pod uvjetima i na način kako je utvrđeno zakonom i Statutom.

Visina naknade za rad članova Upravnog vijeća utvrđuje se statutom.

Članak 6.

Voditelj Centra je ravnatelj. Ravnatelj obavlja sljedeće poslove:

- organizira i vodi rad i poslovanje Centra,

- predstavlja i zastupa Centar,

- zastupa Centar u svim postupcima pred sudovima, upravnim i drugim
državnim tijelima,

- daje pismenu punomoć drugoj osobi, u granicama svoje ovlasti, da zastupa
Centar u pravnom prometu,

- određuje osobe ovlaštene za potpisivanje financijske i druge dokumentacije,

- vodi stručni rad i odgovoran je za stručni rad Centra

- podnosi pismeno izvješće o svom cjelokupnom poslovanju Upravnom vijeću,

- druge poslove utvrdene Statutom.

Članak 7.

Ravnatelj Centra imenuje se na temelju natječaja.

Ravnatelja Centra imenuje i razriješava Upravno vijeće po uvjetima određenim
zakonom i Statutom.

Članak 8.

Centar ima Stručno vijeće.

Sastav, osnivanje i poslovi Stručnog vijeća utvrdit će se Statutom.

Stručno vijeće raspravlja i odlučuje o stručnim pitanjima u sklopu nadležnosti
utvrđenih zakonom i Statutom Centra, daje Upravnom vijeću i ravnatelju
mišljenja i prijedloge glede organizacije rada i uvjeta za razvitak djelatnosti,
te drugih poslova odredenih zakonom i Statutom.

Članak 9.

Centar će obavljati djelatnost na sredstvima koje Društvo za pomoć mentalno
retardiranim osobama, Dubrovnik svojom Odlukom od 12. srpnja 1994. dalo
Republici Hrvatskoj na korištenje bez naknade radi obavljanja djelatnosti
Centra, a koja sredstva se sastoje od kuće, vrta i plastenika u Dubrovniku,
Od čempresa 6, te pokretnina obuhvaćenih ovom Uredbom.

Sredstva iz stavka 1. ovog članka ne čine imovinu Centra.

Članak 10.

Imovinu Centra čine sredstva stečena pružanjem usluga pribavljena u
vlasništvo Centra na drugi način.

Obavljanje djelatnosti Centra financirat će se na način propisan zakonom
za financiranje ustanova socijalne skrbi u vlasništvu Republike Hrvatske.

Članak 11.

Centar je ustanova koja nema za cilj stjecanje dobiti.

Ukoliko Centar u obavljanju svoje djelatnosti ostvari dobit, ta se dobit
upotrebljava isključivo za obavljanje i razvoj djelatnosti Centra.

Osnivač može odlučiti da se dobit Centra upotrijebi za razvoj i obavljanje
djelatnosti druge ustanove koje je osnivač.

Centar ne može bez suglasnosti osnivača steći, opteretiti ili otuđiti
nekretnine i drugu imovinu čija je pojedinačna vrijednost veća od iznosa
utvrđenog Statutom.

Članak 12.

Centar u pravnom prometu odgovara cijelom svojom imovinom, a osnivač
odgovara solidarno i neograničeno za obveze Centra.

Članak 13.

U Centru, osnivač će imenovati privremenog ravnatelja ustanove.

Privremeni ravnatelj obavit će pod nadzorom osnivača pripreme za početak
rada ustanove, a posebno pribaviti posebne dozvole za početak rada ustanove,
te podnijeti prijavu za upis u sudski registar.

Centar će započeti obavljati svoju djelatnost kada Ministarstvo rada
i socijalne skrbi rješenjem utvrdi da je udovoljeno propisanim uvjetima
glede prostora, opreme i stručnih djelatnika.

Članak 14.

Način rada i odlučivanje Upravnog vijeća te druga pitanja u svezi s
ustrojstvom, upravljanjem i rukovođenjem Centrom uredit će se Statutom
Centra.

Upravno vijeće Centra dužno je u roku od mjesec dana od dana stupanja
na snagu ove Uredbe, uz suglasnost osnivača, donijeti Statut Centra.

Članak 15.

Ova Uredba stupa na snagu danom objave u "Narodnim novinama".

Klasa: 550-01/95-01/02

Urbroj: 5030104-95-1

Zagreb,17. svibnja 1995.

Predsjednik

**Nikica Valentić**, v. r.

Uredba, NN 36/1995-728
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)